Ir-Regolament tal-Kummissjoni (KE) Nru 2601/2000
tas-17 ta' Novembru 2000
li jistabbilixxi reġoli dettaljati għall-implimentazzjoni tar-Regolament tal-Kunsill (KE) Nru 2494/95 dwar iż-żmien biex jiddaħħlu prezzijiet tax-xiri fl-Indiċi Armonizzat tal-Prezzijiet għall-Konsumatur
(Test b'rilevanza għaż-ŻEE)
IL-KUMMISSJONI TAL-KOMUNITÀ EWROPEA,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 2494/95 tat-23 ta' Ottubru 1995 dwar l-indiċi armonizzati ta' prezzijiet tax-xiri [1], u partikolarment l-Artikolu 4 flimkien ma' l-Artikolu 5(3) tiegħu,
Wara li kkonsultat lill-Bank Ċentrali Ewropew [2],
Billi:
(1) Bis-saħħa ta' l-Artikolu 5(1)(b) tar-Regolament (KE) Nru 2494/95, kull Stat Membru huwa mitlub li jipproduċi Indiċi Armonizzat ta' Prezzijiet għall-Konsumatur (HICP) li jibda bl-indiċi għal Jannar 1997.
(2) Skond l-Artikolu 2(a)(3) tar-Regolament tal-Kummissjoni (KE) Nru 1749/96 tad-9 ta' Settembru 1996 dwar miżuri inizjali ta' implimentazzjoni għar-Regolament tal-Kunsill (KE) Nru 2494/95 dwar indiċi armonizzati ta' prezzijiet tax-xiri [3], kif l-aħħar emendat bir-Regolament tal-Kunsill (KE) Nru 1688/98 [4], prezzijiet użati fl-HICP huma l-prezzijiet tax-xiri mħallsa minn familji biex jixtru oġġetti u servizzi individwali fi transazzjonijiet monetarji.
(3) Hemm lok konsiderevoli għal differenzi proċedurali fiż-żmien li fih jiddaħħlu l-prezzijiet tax-xiri fl-HICP. Metodoloġija armonizzata dwar dan iż-żmien hija meħtieġa biex jiġi żgurat li l-HICP li jirriżultaw, jissodisfaw il-kriterju ta' komparabilità misjuba fl-Artikolu 4 tar-Regolament (KE) Nru 2494/95, partikolarment għal prodotti li dwarhom jista' jkun hemm differenza bejn iż-żmien tax-xiri, tal-ħlas, jew konsenja u ż-żmien tal-konsum.
(4) Ir-regoli f'dan ir-Regolament huma konsistenti mad-definizzjonijiet stabbiliti fis-Sistema Ewropea ta' Kontijiet 1995 (ESA 95) imwaqqfa bir-Regolament tal-Kunsill (KE) Nru 2223/96 tal-25 ta' Ġunju 1996 dwar is-Sistema Ewropea ta' kontijiet nazzjonali u reġjonali fil-Komunità [5], kif l-aħħar emendat bir-Regolament (KE) Nru 448/98 [6] safejn l-ESA 95 hija konsistenti ma' l-għanijiet ta' l-HICP.
(5) B'mod partikolari, il-punt 3.89 tal-ESA 95 jgħid illi l-oġġetti u s-servizzi għandhom ġeneralment ikunu rreġistrati meta jinħolqu l-ħlasijiet, jiġifieri, meta x-xerrej jinkorri dejn mal-bejjiegħ.
(6) L-HICP għandu jirrifletti l-bidla fil-prezz fil-bażi jew perjodu ta' riferenza fuq il-bażi tal-bidla fin-nefqa, waqt li jinżamm il-mudell ta' konsum tal-familji u l-għamla tal-popolazzjoni tal-konsumaturi.
(7) Il-miżuri provduti f'dan ir-Regolament huma skond l-opinjoni tal-Kumitat tal-Programm ta' l-Istatistika stabbilit bid-Deċiżjoni tal-Kunsill 89/382/KEE, Euratom [7],
ADOTTAT DAN IR-REGOLAMENT:
L-Artikolu 1
Għan
L-għan ta' dan ir-Regolament huwa li jarmonizza ż-żmien li fih jiġu rreġistrati u mdaħħla l-prezzijiet tax-xiri fl-Indiċi Armonizzat tal-Prezzijiet għall-Konsumatur (minn issa 'l quddiem imsejjaħ HICP) sabiex jiġi żgurat li l-HICP-ijiet huma ta' min joqgħod fuqhom u rilevanti u jilħqu l-ħtiġijiet ta' paragun stabbiliti fl-Artikolu 4 tar-Regolament (KE) Nru 2494/95.
L-Artikolu 2
Iż-Żmien
Il-prezzijiet użati fl-HICP għandhom ikunu prezzijiet tax-xiri mħallsa minn familji biex jixtru oġġetti jew servizzi individwali fi transazzjonijiet monetarji. Il-prezzijiet għal oġġetti individwali għandhom jiddaħħlu fl-HICP għax-xahar li fih ikunu osservati. Il-prezzijiet għas-servizzi għandhom jiddaħħlu fl-HICP għax-xahar li fih jista' jibda l-konsum tas-servizz bil-prezzijiet osservati.
L-Artikolu 3
Implimentazzjoni
Id-dispożizzjonijiet ta' dan ir-Regolament għandhom ikunu applikati mill-Istati Membri f'Diċembru 2000 u jidħlu fis-seħħ bl-indiċi għal Jannar 2001.
L-Artikolu 4
Dħul fis-seħħ
Dan ir-Regolament għandu jidħol fis-seħħ fl-għoxrin jum wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fis-17 ta' Novembru 2000.